b'\n_START_ARTICLE_\nSkogmo videreg\xc3\xa5ende skole\n_START_SECTION_\nHistorie\n_START_PARAGRAPH_\nSkogmo videreg\xc3\xa5ende skole ble opprettet 1. august 1983. Skolens f\xc3\xb8rste rektor var Sigmund Steenbuch. Skolen leide lokaler av Skien kommune i lokalene til Skogmo ungdomsskole p\xc3\xa5 Kj\xc3\xb8rbekkh\xc3\xb8gda._NEWLINE_Fagomr\xc3\xa5dene var i starten elektro, sosial\xe2\x80\x93 og helsefag, tegning, form\xe2\x80\x93 og farge, husflid og estetiske fag i tillegg til gruppe for psykisk utviklingshemming._NEWLINE_1. august 1984 ble Klosterskogen videreg\xc3\xa5ende skoles avdeling i Kj\xc3\xb8rbekk lagt under administrasjon av Skogmo videreg\xc3\xa5ende skole. Byggfag, automasjon og el.verk ble en del av tilbudet til Skogmo._NEWLINE_Arne Koch ble rektor i 1994 og avd. Kj\xc3\xb8rbekk ble ledet av inspekt\xc3\xb8r Karl Rolf Helgesen. Dagens rektor er S\xc3\xb8lvi Nymo._NEWLINE_I 1988 leide skolen et bygg i Bedriftsveien som ble bygget til elektro og byggfagavdelingen._NEWLINE_I 1990 leide skolen Klosterskogen barneskole hvor flere helse- og sosialklasser ble opprettet._NEWLINE_I\xc2\xa01992 fikk skolen kj\xc3\xb8pt 5,5 m\xc3\xa5l ny tomt p\xc3\xa5 Kj\xc3\xb8rbekk og utvidelse av skolebyggene satt i gang. Det startet med ny betonghall med administrasjonslokaler i 2. etasje. Dette ble i sin helhet bygget av skolens elever og l\xc3\xa6rere. Byggeprosjektet var s\xc3\xa6rdeles vellykket og vakte positiv oppmerksomhet b\xc3\xa5de hos fylkesskolesjefen og politikerne._NEWLINE_Forholdene l\xc3\xa5 meget godt til rette for \xc3\xa5 bygge mer p\xc3\xa5 Kj\xc3\xb8rbekk. Tilst\xc3\xb8tende tomt ble kj\xc3\xb8pt fra Skagerak\xc2\xa0Energi. Planer ble lagt for \xc3\xa5 bygge mer skole p\xc3\xa5 Kj\xc3\xb8rbekk slik at de klassene som var p\xc3\xa5 Kj\xc3\xb8rbekkh\xc3\xb8gda kunne flyttes ned i Kj\xc3\xb8rbekkdalen der hvor skolen er i dag.\n_START_SECTION_\nUtbygging 2017\n_START_PARAGRAPH_\nSkolen p\xc3\xa5 Kj\xc3\xb8rbekk i Skien ble bygd ut for 144 millioner kroner og stod klar til skolestart 2017._NEWLINE_Skogmo videreg\xc3\xa5ende skole har f\xc3\xa5tt oppgraderinger og utvidelser. Avdelingen for teknikk og industriell produksjon (TIP), som tidligere holdt til p\xc3\xa5 Hjalmar Johansen avdeling Klosterskogen, flyttes til Skogmo videreg\xc3\xa5ende skole. Fellesarealer som best\xc3\xa5r av kantine, bibliotek, auditorium, l\xc3\xa6rearbeidsplass og administrasjon har ogs\xc3\xa5 blitt rehabilitert. I tillegg har det v\xc3\xa6rt omfattende endringer i inngangsparti, resepsjon, kantine, auditorium, bibliotek og uteomr\xc3\xa5der. Totalbudsjettet for prosjektet er 144 millioner kroner. Skoleutbyggingen ble enstemmig vedtatt av hovedutvalg for kompetanse i april 2015. Det var Skanska Norge AS som hadde totalentreprisen p\xc3\xa5 utbygging av Skogmo videreg\xc3\xa5ende skole.'